CELEX: 32014D0333
Language: et
Date: 2014-06-05 00:00:00
Title: 2014/333/EL: Komisjoni otsus, 5. juuni 2014 , isikuandmete kaitse kohta Euroopa e-õiguskeskkonna portaalis

6.6.2014   
            
            
               ET
            
            
               Euroopa Liidu Teataja
            
            
               L 167/57
            
         KOMISJONI OTSUS,
   5. juuni 2014,
   isikuandmete kaitse kohta Euroopa e-õiguskeskkonna portaalis
   
      (2014/333/EL)
   
   EUROOPA KOMISJON,
   võttes arvesse Euroopa Liidu toimimise lepingut,
   olles konsulteerinud Euroopa Andmekaitseinspektoriga
   ning arvestades järgmist:
   
               (1)
            
            
               Oma 2008. aasta mais esitatud teatises (1) kinnitas komisjon, et ta ehitab üles ja rakendab Euroopa e-õiguskeskkonna portaali (edaspidi „portaal”), mida hakatakse juhtima tihedas koostöös liikmesriikidega.
            
         
               (2)
            
            
               8. novembril 2008. aastal valminud Euroopa e-õiguskeskkonna mitmeaastase tegevuskavaga (2009–2013) (2) usaldati portaali rakendamine Euroopa Komisjonile. Portaal käivitati 16. juulil 2010. Käesoleva otsuse vastuvõtmine on muutunud vajalikuks alles nüüd, kuna portaal on alles nüüd valmis esimeseks ühendamiseks isikuandmeid töötlevate riiklike registritega.
            
         
               (3)
            
            
               Portaali eesmärk on aidata kaasa Euroopa õigusruumi loomisele, lihtsustades ja parandades õigusabi kättesaadavust ning tõhustades info- ja sidetehnoloogiat, eesmärgiga hõlbustada piiriüleseid elektroonilisi kohtumenetlusi ja õigusalast koostööd.
            
         
               (4)
            
            
               Nii Euroopa Liidu institutsioonid, organid ja asutused kui ka liikmesriigid peavad liidu õigust kohaldades austama põhiõigusi ja järgima Euroopa Liidu põhiõiguste hartas tunnustatud põhimõtteid, eriti nimetatud harta artiklis 8 sätestatud õigust isikuandmete kaitsele.
            
         
               (5)
            
            
               Kuna komisjoni ja liikmesriikide mitmesuguste portaaliga seotud ülesannete ja funktsioonidega kaasnevad andmekaitse-eeskirjadest tulenevad kohustused ja vastutus, siis on oluline kummagi funktsioonid ja vastutus täpselt kindlaks määrata.
            
         
               (6)
            
            
               E-õiguskeskkonna portaaliga seotud tegevuste erilise iseloomu tõttu, mis on välja kujunenud komisjoni ja liikmesriikide vahelise koostöö käigus, on komisjoni roll isikuandmete töötlemisel nimetatud portaali kaudu piiratud. Tuleks veel täpsustada, et komisjon ei vastuta omavahel ühendatud riiklike andmebaaside sisu eest, mis on kättesaadav portaali kaudu.
            
         
               (7)
            
            
               Komisjoni teostatava isikuandmete töötlemise suhtes kohaldatakse Euroopa Parlamendi ja nõukogu määrust (EÜ) nr 45/2001 (3). Sellega seoses vastutab komisjon eelkõige portaali funktsioonide jaoks vajaliku IT-infrastruktuuri loomise eest, sealhulgas riiklike andmebaaside ühendamise eest.
            
         
               (8)
            
            
               Määruse (EÜ) nr 45/2001 kohaselt peavad isikuandmete töötlemise eesmärgid olema sõnaselgelt kindlaks määratud. Seega peaks komisjon isikuandmeid portaalis töötlema vaid juhul, kui ta teeb seda selleks, et võimaldada juurdepääsu isikuandmeid säilitavatele omavahel ühendatud riiklikele andmebaasidele, pakkuda interaktiivseid teenuseid, mis võimaldavad kasutajatel vahetult suhelda teise liikmesriigi asjaomaste ametiasutustega, ja võimaldada juurdepääsu registreeritud kasutajatele mõeldud avalikule teabele või jagada kontaktandmed.
            
         
               (9)
            
            
               Komisjon peaks kaasama süsteemi sellist tehnoloogiat, mille kavandamisel on järgitud „lõimitud andmekaitse” põhimõtet. Selle põhimõtte rakendamisel tuleks funktsionaalsuse kavandamise etapis, mis hõlmab nii isikuandmete töötlemist portaali kaudu kui ka teisi portaali funktsioone, hinnata eraelu puutumatusele ja isikuandmete kaitsele avaldatavat mõju. Hindamine aitab kaardistada võimalikud isikuandmete kaitsega seotud riskid. See aitab kindlaks määrata ka asjakohased meetmed ja garantiid, mis tuleks isikuandmete kaitsmiseks süsteemi lülitada.
            
         
               (10)
            
            
               Komisjon peaks riiklike andmebaaside ühendamisega seotud tööülesannete täitmisel korraldama korrapäraseid ja asjakohaseid turvalisuse hindamisi.
            
         
               (11)
            
            
               Portaali kaudu pääseb ligi vaid ühendatud riiklikes andmebaasides leiduvale avalikule teabele. Erinevates ühendatud riiklikes andmebaasides leiduva teabe kombineerimine portaali kaudu eri eesmärkidel ei tohiks olla võimalik,
            
         ON VASTU VÕTNUD KÄESOLEVA OTSUSE:
   Artikkel 1
   Reguleerimisese
   Käesolevas otsuses sätestatakse Euroopa Komisjoni ülesanded ja kohustused seoses Euroopa e-õiguskeskkonna portaalis (edaspidi „portaal”) isikuandmete töötlemise suhtes kehtivate andmekaitse nõuetega.
   Artikkel 2
   Mõisted
   Käesoleva otsuse kohaldamisel kasutatakse määruses (EÜ) nr 45/2001 sätestatud mõisteid. Lisaks kasutatakse järgmisi mõisteid:
   a)   „Euroopa e-õiguskeskkonnas osaleja”— liikmesriigi esindaja või Euroopa e-õiguskeskkonna partnerorganisatsioon, kellele on antud luba portaali sisu (selle teatavaid osi) muuta;
   b)   „omavahel ühendatud riiklikud andmebaasid”— avalikku teavet sisaldavad andmebaasid, mida haldavad liikmesriigid ja muud organid, nagu näiteks kutseliidud ja mittetulundusühingud, ning mis on portaali kaudu ühendatud sellisel viisil, et riiklikul tasandil kättesaadavale teabele pääseb ligi portaali kaudu;
   c)   „avalik teave”— teave, mis on avalikkusele kättesaadav interneti kaudu;
   d)   „registreeritud kasutaja”— portaali kasutaja, kes on end portaalis registreerinud Euroopa Komisjoni autentimisteenuse (ECAS) vahendusel, näiteks „Euroopa e-õiguskeskkonnas osaleja”.
   Artikkel 3
   Andmete töötlemine
   Komisjon töötleb isikuandmeid portaalis üksnes allpool loetletud eesmärkidel:
   
               a)
            
            
               tagada juurdepääs ühendatud riiklikele andmebaasidele, milles säilitatakse isikuandmeid;
            
         
               b)
            
            
               pakkuda interaktiivseid teenuseid, mis võimaldavad registreeritud kasutajatel vahetult suhelda teise liikmesriigi asjaomaste ametiasutustega;
            
         
               c)
            
            
               tagada juurdepääs registreeritud kasutajatele mõeldud avalikule teabele;
            
         
               d)
            
            
               jagada kontaktandmeid.
            
         Artikkel 4
   Vastutava töötleja kohustused
   1.   Vastavalt määruse (EÜ) nr 45/2001 artikli 2 punktile d ja kooskõlas käesolevast artiklist tulenevate vastavate kohustustega portaalis täidab komisjon vastutava töötleja ülesandeid.
   2.   Komisjon tagab portaali IT-infrastruktuuri kättesaadavuse, hooldamise ja turvalisuse.
   3.   Komisjon vastutab järgmiste töötlemistoimingute eest:
   
               a)
            
            
               korrastamine;
            
         
               b)
            
            
               üleandmine;
            
         
               c)
            
            
               levitamine või muul viisil kättesaadavaks tegemine;
            
         
               d)
            
            
               ühendatud riiklikest andmebaasidest pärinevate või registreeritud kasutajate isikuandmete ühitamine või ühendamine.
            
         4.   Komisjon määrab kindlaks vajalikud tegevuspõhimõtted ja kohaldab asjakohaseid tehnilisi lahendusi, et täita oma ülesandeid vastutava töötleja pädevuse piirides.
   5.   Komisjon rakendab nõutavaid tehnilisi meetmeid, et tagada isikuandmete turvalisus transiidi ja portaalis esitamise ajal, eelkõige konfidentsiaalsus ja terviklikkus mis tahes andmete ülekandmisel Euroopa e-õiguskeskkonna portaali ja portaalist.
   6.   Komisjon ei vastuta nende isikuandmete kaitse aspektide eest, mis on seotud:
   
               a)
            
            
               omavahel ühendatud riiklikest andmebaasidest pärinevate andmete esialgse kogumise ja säilitamisega;
            
         
               b)
            
            
               mis tahes otsusega, mille on vastu võtnud liikmesriigid, et muuta need andmed portaali kaudu kättesaadavaks;
            
         
               c)
            
            
               portaali kaudu kättesaadavaks tehtud omavahel ühendatud riiklikest andmebaasidest pärinevate andmete sisuga.
            
         7.   Komisjoni kohustused ei mõjuta liikmesriikide ja muude organite vastutust nende hallatavate omavahel ühendatud riiklike andmebaaside sisu ja toimimise eest.
   Artikkel 5
   Teavitamise kohustus
   1.   Komisjon jagab andmesubjektidele teavet (mille eest ta on käesoleva otsuse alusel vastutav), mis on sätestatud määruse (EÜ) nr 45/2001 artiklites 11 ja 12.
   2.   Olenemata kohustustest liikmesriikide ja teiste omavahel ühendatud riiklikke andmebaase haldavate organite andmesubjektide vastu, tuleb komisjonil teavitada andmesubjekte ka sellest, kellega nad peaksid ühendust võtma, et tõhusalt kasutada oma õigust saada teavet, tutvuda andmetega, teha parandusi ja esitada vastuväiteid kooskõlas kohaldatavate andmekaitsealaste õigusaktidega. Komisjon osutab liikmesriikide ja teiste organite konkreetsetele isikuandmete kaitse põhimõtetele.
   3.   Komisjon muudab portaalis samuti kättesaadavaks:
   
               a)
            
            
               liikmesriikide lõikes 2 osutatud isikuandmete kaitse põhimõtete tõlked portaali keeltesse;
            
         
               b)
            
            
               määruse (EÜ) nr 45/2001 artiklite 11 ja 12 kohase, portaaliga seotud põhjaliku isikuandmete puutumatust käsitleva teate, mis esitatakse selges ja arusaadavas vormis.
            
         Artikkel 6
   Isikuandmete säilitamine
   1.   Omavahel ühendatud riiklike andmebaaside teabevahetuse raames andmesubjektide kohta edastatud isikuandmeid portaalis ei säilitata. Kõik sellised andmed säilitatakse liikmesriikide või muude organite hallatavates riiklikes andmebaasides.
   2.   Portaali kasutajatega seotud või nende esitatud isikuandmeid ei säilitata portaalis, v.a juhul, kui nad on end kirja pannud registreeritud kasutajatena. Registreeritud kasutajate isikuandmeid säilitatakse, kuni nad avaldavad soovi oma nimi portaalist kustutada. Vastavalt artiklile 3 säilitatakse Euroopa e-õiguskeskkonnas osalejate või kontaktisikute isikuandmeid vaid nii kaua, kui nimetatud isikud täidavad oma ülesandeid.
   Artikkel 7
   Jõustumise kuupäev
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 5. juuni 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  KOM(2008) 329 (lõplik), 30.5.2008.
   
      (2)  ELT C 75, 31.3.2009, lk 1.
   
      (3)  Euroopa Parlamendi ja nõukogu määrus (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).